Kergejõustiku maailmameistrivõistlustel Dohas 100 m sprindis hõbemedali võitnud ameeriklane Justin Gatlin tähistas medalit ka eestlaste seltsis ning sai auringile kaasa ka Eesti lipu.

Ajaga 9,89 kaasmaalase Christian Colemani järel hõbeda võitnud Gatlin märkas tähistamise käigus tribüünil eestlasi ja siirdus kohe nende juurde.

Eestil on Gatlini südames kahtlemata eriline koht – 2010. aastal tegi ta nelja-aastase võistluskeelu alt vabanemise järel enda esimese võistluse Rakveres, osaledes Kuldliiga finaaletapil. Mõned päevad hiljem jooksis ta ka Tallinnas.

Kuldliigat korraldas toona Mati Lilliallik, kes kutsuski Gatlini Eestisse ning just tema juurde siirdus Gatlin hõbemedalit tähistama.

"2011. aastal veetsin kaks-kolm nädalat Eestis treenides ja nad olid minu vastu väga lahked. Mulle väga meeldis seal, inimesed olid toredad ja see mees, kes mulle Eestit tutvustas, oli täna tribüünil ja ta viskas mulle selle lipu," rääkis Gatlin ERR-ile. "Aitäh, Eesti!"